钦定古今图书集成/明伦汇编/官常典/第729卷 > 徐宗仁 高桂 赵樵 茅湘 张烈良 刘
## 钦定古今图书集成/明伦汇编/官常典/第729卷 > 徐宗仁 高桂 赵樵 茅湘 张烈良 刘

应龙　袁天与

按《广东通志》：“宗仁，字求心，永丰人。淳祐十年进士，历
官国子监主簿。开庆元年，伏阙上书曰：‘赏罚者，军国
之纲纪。今通国之所谓佚罚者，不过丁大全、袁玠、沈
翥、张镇、吴衍、翁应弼、石正则、王立爱、高铸之徒，而首
恶则董宋臣也。是以廷绅抗疏，学校叩阍，至有欲借
尚方剑为陛下除恶，陛下乃释而不问。夫误国之罪
不诛，则用兵之士不勇，陛下亦尝一念及此乎’？”累迁
太常少卿兼国史编修、《实录》检讨、知宁国府，监察御
史郭阊论罢。德祐元年，历权礼部尚书兼益王府赞
读。从端宗海上厓山，兵败，赴水死。同赴水者，枢密使
高桂、吏部侍郎赵樵、兵部侍郎茅湘俱死。时湖南制
置使张烈良、提刑刘应龙皆起兵，应厓山，为阿里海
厓所败。烈良等举宗及馀兵奔恩州乌罗洞，元兵袭
之，俱战死。有袁天与者，不知何许人。第进士，丁父忧，
未仕。闻厓山宋亡，或劝其退伏草莽为自全计，天与不听，结义兵誓复州邑，奋不顾身，兵败，骂敌以死。先
是，谢昌元、赵孟𫖯及天与约同死国。无何，二人并食
元禄，独天与践其言，一门自尽者十七人，只遗一子。